Motho yo mongwe yo o neng a gatisa thanolo ya Baebele kwa Venice e ne e le Antonio Brucioli. E ne e le leloko la lekoko lengwe le le neng le dumela mo go reng motho o tshwanetse go kgona go itumela mo botshelong. Gape o ne a rata dithuto tsa Seporotesetanta, mme gone ga a ise a ke a tlogele Kereke ya Katoliki. Ka 1532, Brucioli o ne a ranola Baebele go tswa mo Sehebereng le Segerikeng sa ntlhantlha. Baebele eno e ne ya nna yone ya ntlha go ranolelwa mo Sentadianeng go dirisiwa dikwalo tsa ntlhantlha. Le fa thanolo eno e ne e sa kwalwa ka bokgeleke jwa go kwala jwa Sentadiana, motho o kgatlhwa ke go bona tsela e e neng e le gaufi thata ka teng le dikwalo tsa kwa tshimologong, fa o akanyetsa gore ka nako eo batho ba ne ba se na kitso e kalokalo ka dipuo tsa bogologolo. Mo dikarolong dingwe tsa mokwalo le mo dithanolong dingwe, Brucioli o ne a busetsa leina la Modimo ka sebopego sa “Ieova.” Mo e ka nnang ka dingwaga di le lekgolo go tloga ka nako eo, Baebele ya gagwe e ne e ratwa thata ke Baporotesetanta ba Itali le ke ditlhopha tse dingwe tsa majelathoko tsa bodumedi.